CELEX: 62021TN0214
Language: ro
Date: 2021-04-19 00:00:00
Title: Cauza T-214/21: Acțiune introdusă la 19 aprilie 2021 – Múka/Comisia

21.6.2021   
            
            
               RO
            
            
               Jurnalul Oficial al Uniunii Europene
            
            
               C 242/50
            
         
      Acțiune introdusă la 19 aprilie 2021 – Múka/Comisia
      (Cauza T-214/21)
      (2021/C 242/71)
      Limba de procedură: engleza
      
         Părțile
      
      
         Reclamant: Ondřej Múka (Praga, Republica Cehă) (reprezentant: P. Kočí, avocat)
      
         Pârâtă: Comisia Europeană
      
         Concluziile
      
      Reclamantul solicită Tribunalului:
      
                  —
               
               
                  anularea Deciziei nr. C (2021) 1320 final din 21 februarie 2021 și a Deciziei nr. COMP/B2/JP *Gestdem 2020/5901 din 27 octombrie 2020 ale Comisiei Europene prin care se refuză accesul la documentele solicitate de reclamant prin cererea din 17 septembrie 2020 și prin cererea de confirmare din 12 noiembrie 2020, în temeiul Regulamentului (CE) nr. 1049/2001;
               
            
                  —
               
               
                  obligarea Comisiei Europene să furnizeze reclamantului toate informațiile și documentele solicitate prin cererea din 17 septembrie 2020 în termen de 30 de zile de la data la care hotărârea dobândește autoritate de lucru judecat; și
               
            
                  —
               
               
                  obligarea Comisiei Europene să suporte propriile cheltuieli de judecată, precum și a celor efectuate de reclamant în termen de 30 de zile de la data la care hotărârea dobândește autoritate de lucru judecat.
               
            
         Motivele și principalele argumente
      
      În susținerea acțiunii, reclamantul invocă șapte motive.
      
                  1.
               
               
                  Primul motiv, întemeiat pe faptul că excepția prevăzută la articolul 4 alineatul (3) din Regulamentul (CE) nr. 1049/2001 (1) nu poate fi aplicată întrucât cele două proceduri de notificare pe baza cărora Comisia Europeană a adoptat deciziile de notificare erau deja finalizate.
               
            
                  2.
               
               
                  Al doilea motiv, întemeiat pe faptul că Comisia Europeană a omis să efectueze o examinare concretă și individuală a documentelor în litigiu și să explice, în cadrul unei motivări specifice, modul în care divulgarea documentelor în cauză ar putea aduce atingere în mod concret și efectiv interesului protejat de articolul 4 din Regulamentul (CE) nr. 1049/2001.
               
            
                  3.
               
               
                  Al treilea motiv, întemeiat pe încălcarea de către Comisia Europeană a normelor și a scopului Regulamentului (CE) nr. 1049/2001 de a conferi un efect cât mai larg posibil dreptului de acces public la documente. Comisia Europeană nu a asigurat exercitarea cât mai ușoară și cât mai largă posibil a dreptului de acces public la documente, în pofida cerințelor explicite prevăzute de Regulamentul (CE) nr. 1049/2001. Astfel, Comisia Europeană a încălcat considerentele (4) și (11) și articolul 1 literele (a), (b) și (c) din Regulamentul (CE) nr. 1049/2001.
               
            
                  4.
               
               
                  Al patrulea motiv, întemeiat pe faptul că Comisia Europeană nu și-a îndeplinit obligația de a furniza un acces cel puțin parțial la documentele solicitate, refuzând accesul la toate documentele solicitate, fără a furniza motivarea necesară în această privință. Astfel, Comisia Europeană a încălcat articolul 4 alineatul (6) din Regulamentul (CE) nr. 1049/2001.
               
            
                  5.
               
               
                  Al cincilea motiv, întemeiat pe faptul că riscul de a amenința strategiile de investigație ale Comisiei Europene este inexistent. Obiectul cererii de informații a reclamantului era accesul la documente referitoare la caracterul adecvat al ajutorului pentru energia electrică produsă din surse regenerabile în Republica Cehă și la calculele valorilor ratei interne de rentabilitate a investițiilor și la alte documente determinate în mod concret, iar nu la informații privind procesul decizional al Comisiei Europene sau la strategiile sale specifice de investigație, la evaluări preliminare ale cauzelor sau la planificarea etapelor procedurale.
               
            
                  6.
               
               
                  Al șaselea motiv, întemeiat pe faptul că Regulamentul (UE) nr. 1589/2015 (2) nu interzice furnizarea documentelor solicitate în temeiul Regulamentului (CE) nr. 1049/2001. Prin urmare, Comisia Europeană era obligată să dea curs cererii și cererii de confirmare, cu respectarea Regulamentului (CE) nr. 1049/2001.
               
            
                  7.
               
               
                  Al șaptelea motiv, întemeiat pe faptul că obligația impusă de Comisia Europeană reclamantului de a demonstra un interes public superior pentru divulgarea documentelor solicitate este contrară Regulamentului (CE) nr. 1049/2001 și principiilor acestuia. În plus, în speță, interesul public superior existent (pentru divulgarea documentelor solicitate) constă în controlul procedurii legislative și în gestionarea fondurilor publice. Un astfel de interes prevalează asupra tuturor excepțiilor prezentate de Comisia Europeană și se întemeiază în mare măsură pe documentele solicitate de reclamant.
               
            
         (1)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO 2001 L 145, p. 43, Ediția specială, 01/ vol.3, p. 76).
      
         (2)  Regulamentul (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcționarea Uniunii Europene (JO 2015 L 248, p. 9).